Interessant is dat die OESO bevind het dat sowat 60% van die lande in die groep ’n beleid het om binnelandse pryse te stut op vlakke wat hoër is as die internasionale prysvlakke en ook dat die vlakke van beleidsondersteuning aan die landbou in baie lande aan die toeneem is, terwyl steun aan die landbou in Suid-Afrika in die afgelope 20 jaar gedaal het.
Hulpbronbeskerming en die bestuur van skaars hulpbronne het op groot skaal agterweë gebly. Dit sluit veral die waterbronne in wat op groot skaal besoedel word.
Gekoördineerde handelsbeleid wat in pas is met die binnelandse ontwikkelingsdoelwitte van die landbou en ’n mate van beskerming teen goedkoop ingevoerde produkte verskaf, is ’n voorvereiste vir die sukses van kleiner en mediumgroot boere.
Die herbou van die plattelandse ekonomie, infrastruktuur en veiligheid is ’n aspek wat verwaarloos is. Die agteruitgang op dorpe en in plattelandse infrastruktuur, saam met die armoede wat daar intree, verhoog die veiligheidsrisiko op die platteland.
Elke oesjaar bied nuwe kwessies. Gevolglik sal AFGRI Graanbestuur, soos in die verlede, daarna streef om sy dienste op ’n hoë standaard te hou om te verseker boere kan hul oeste met die minste ontwrigting lewer.
Boere wat by AFGRI se opbergingspunte lewer, het die opsie om met elke vrag te besluit of hulle dit op ’n dagtarief of vaste opbergopsie wil lewer. Só kan ’n boer sy uiteindelike koste bestuur. Wanneer graan regstreeks op ’n kontrak gelewer word, word geen opbergingskoste teen die boer se opbergingsrekening gedebiteer nie.
AFGRI se opbergingsvermoë is sowat 5 miljoen ton. Wêreldklastegnologie in voorraadbestuur posisioneer AFGRI as ’n bedryfsdeskundige in graanbestuur. Die vermoë om graan te verkry deur ’n wye netwerk van aankoopagente, asook om voorraad namens klante te dra, maak van AFGRI ’n leier in sy veld.
Graan vir opberging word met ontvangs berook. Daar is ook geriewe beskikbaar vir die skoonmaak en droging van graan. Graan kan versak word as die behoefte bestaan en die silo-akti­witeite en uitleg dit moontlik maak. ’n Doeltreffende protokol word toegepas met die afsonderlike opberging van nie-GM graan. Nismarkprodukte en -voorraad word goed beheer.
Vanjaar sal ’n deurvoertarief vir mielies by verskeie bedryfspunte beskikbaar wees vir klante wat ’n behoefte het om hul mielies tydens strooptyd aan afnemers te lewer. Klante wat in hierdie diens belang stel, moet voor die begin van die strooptyd met AFGRI in verbinding tree sodat die nodige administratiewe reëlings getref kan word.